
1. Alegerile anticipate din Republica Moldova 

 

Actuala campanie electorală, mai scurtă (43 de zile) în comparaţie cu cele precedente, a adus pe scena politică de la Chişinău nu mai puţin de 10 partide, 5 blocuri electorale, 2 mişcări social-politice şi 10 independenţi. 

Această fărâmiţare politică demonstrează, în opinia analiştilor, o lipsă de maturitate la nivelul clasei politice din Republica Moldova. Multe din partidele cu şanse mari de a fi reprezentate în viitorul parlament nu au mai dorit să formeze alianţe largi, altele, chiar dacă au intenţionat să se unească cu alte formaţiuni, nu au reuşit. În acest caz, există riscul ca multe din partidele care au participat la scrutinul de duminică 25 februarie a.c., să nu depăşească pragul electoral de 6 %, necesar pentru a intra în parlament. 

Sondajele de opinie au situat Partidul Comuniştilor în fruntea preferinţelor electorale, cu 36 %, urmat de Alianţa Braghiş, cu 9 %, Partidul Renaşterii şi Concilierii, cu 4 %, şi Partidul Popular Creştin Democrat, cu numai 3 %. 

La întrebarea - Care este personalitatea politică în care aveţi încredere - 17% dintre persoanele chestionate s-au pronunţat în favoarea lui Vladimir Voronin, liderul comuniştilor, 4,5% pentru Dumitru Braghiş, 2,8% pentru Mircea Snegur, preşedintele PRCM. 

Prim-secretarul comuniştilor se bucură de cea mai mare încredere din partea populaţiei. Comuniştii promit că vor legaliza limba rusă ca a doua limbă în stat şi că “vor studia problema aderării Republicii Moldova la Uniunea Rusia-Belarus”. Întrebat dacă ideea aderării la uniune nu va atrage după sine revolta populaţiei, V. Voronin a spus “nu se teme de cataclisme”. “De ce nu există cataclisme atunci cînd se vorbeşte despre integrarea în Uniunea Europeană? Nu vorbim despre unirea teritoriilor, ci doar a spaţiului economic, social. De ce toate ţările se unesc împotriva globalizării Statelor Unite? În curînd vor apărea trupe militare împotriva NATO”, a spus prim-secretarul comuniştilor. 

Alianţa Braghiş cuprinde Partidul Socialist, Mişcarea Social Politică “Forţa Nouă”, Uniunea Muncii, Mişcarea Profesioniştilor “Speranţa-Nadejda”, Uniunea Centristă şi Partidul Democraţiei Sociale “Furnica”. Alianţa lui Braghiş a fost sprijinită în actuala campanie de preşedintele Petru Lucinschi, care speră că va obţine un nou mandat pentru funcţia de şef al statului.

La aceeaşi întrebare - un procent destul de mare din cei intervievaţi - 48% - au răspuns că nu au încredere în nimeni, iar 19,3% nu şi-au exprimat nici o opinie. 

De remarcat că numai pentru 7% din tinerii cu vârste cuprinse între 18-29 ani, au afirmat că Vladimir Voronin este personalitatea politică în care au încredere. Procentul în favoarea acestuia creşte însă proporţional cu vârsta. Astfel, liderul comunist este preferat de 15,24% din cei cu vârste cuprinse între 40-49 de ani şi de 24,3% din persoanele având peste 60 de ani. 

Conform unui alt sondaj de opinie, efectuat pe un eşantion reprezentantiv de 1283 persoane, 22% din moldovenii de peste Prut consideră că situaţia în Republica Moldova după scrutinul legislativ de duminică va rămâne neschimbată, 21% sunt de părere că aceasta va deveni puţin mai bună şi doar 3% sunt optimişti în această privinţă. Sondajul Institutului de Politici Publice mai relevă că 79% din cetăţenii moldoveni consideră că Republica Moldova se îndreaptă într-o direcţie greşită şi numai 8% cred că ţara lor se găseşte pe drumul cel bun. În ceea ce priveşte orientarea politicii externe a Republicii Moldova, 51% dintre cei intervievaţi s-au pronunţat pentru integrarea ţării lor în Uniunea Europeană şi 43% pentru rămânerea în Comunitatea Statelor Independente.

Presa din Republica Moldova scrie că Partidul Comuniştilor nu va accepta posturi cheie în guvern pentru a nu se discredita în faţa populaţiei. Acelaşi lucru s-a întamplat şi după scrutinul din 1998, când, deşi au câştigat alegerile, comuniştii au preferat să rămână în opoziţie. Ba mai mult, după ce au votat guvernul D. Braghiş, comuniştii au declarat că nu se află la guvernare. De fapt, după destrămarea în 1996 a Partidului Agrar şi după căderea guvernului creat de acesta, nici o formaţiune politică din Republica Moldova nu şi-a mai asumat responsabilitatea guvernării. Dacă se va reuşi o alianţă între comunişti şi Braghiş, atunci scenariul vehiculat de presă ar putea deveni real. Asta înseamnă că preşedintele Petru Lucinschi ar putea obţine încă un mandat de şef al statului, Vladimir Voronin ar deveni preşedinte al Parlamentului, iar Dumitru Braghiş ar rămâne în funcţia de prim-ministru. În acest caz, alegerile parlamentare anticipate nu au schimbat cu nimic situaţia. 

*

“Alegerile de duminică 25 februarie a.c. poartă, în primul rând, o miză geopolitică”, a declarat Iurie Roşca, preşedintele Partidului Popular Creştin Democrat (PPCD). 

Liderul PPCD consideră că de rezultatul scrutinului depinde dacă Republica Moldova se va orienta definitiv către Rusia sau către Europa. “Personal, am optat pentru orientarea Republicii Moldova pe coordonatele europene”, a spus Iurie Roşca la ieşirea din secţia de votare. “Am votat pentru o guvernare cu mâinile curate, puternică şi competitivă, în stare să reducă influenţa elementelor corupte asupra instituţiilor statului, să relanseze economia şi să rezolve problemele sociale”, a mai spus I. Roşca. 

Liderul Partidului Forţelor Democratice (PFD), Valeriu Matei, a declarat, la rândul său, că alegerile actuale “sunt importante, deoarece Republica Moldova trebuie să-şi determine în sfârşit opţiunea fundamentală şi calea de dezvoltare mai departe. Cred că trebuie să facem din dezideratul de integrare europeană o problemă de interes naţional şi o cauză naţională pentru toţi cetăţenii Republicii Moldova”, a spus V. Matei. Liderul PFD a mai afirmat că va continua să coopereze cu Partidul Renaşterii şi Concilierii şi Partidul Democrat, “care pledează pentru integrare europeană”. 

Preşedintele Parlamentului Republicii Moldova, Dumitru Diacov, consideră că alegerile sunt marcate de “criza din societate”. “Hărţuiala politică şi criza economică în care se află Republica Moldova au creat o stare de spirit nefavorabilă, care va marca aceste alegeri”, a declarat Dumitru Diacov. Acesta a mai adăugat că, “din aceste considerente, în viitorul Parlament vor fi demagogi şi extremişti”. Preşedintele Legislativului a precizat că “a votat pentru dezvoltarea democraţiei”. “Aceasta este unica noastră posibilitate de a soluţiona problemele economice şi sociale despre care vorbeşte toată lumea. Aceste probleme, însă, nu pot fi soluţionate prin demagogie, ci doar printr-o voinţă politică fermă”.

*

Potrivit rezultatelor Comisiei electorale centrale de la Chişinău, anunţate după închiderea secţiilor de votare, peste 61,5% din cetăţenii moldoveni cu drept de vot s-au prezentat la alegerile parlamentare anticipate desfăşurate duminică. 

Din cele 11 judeţe ale ţării, cea mai mare participare la vot a fost înregistrată în judeţele Soroca şi Lăpuşna, de peste 70% . 

O mai slabă participare s-a remarcat în municipiul Chişinău, unde din cei circa 500000 de alegători şi-au exprimat opţiunile numai 48%. 

În Transnistria, unde autorităţile separatiste au refuzat organizarea alegerilor, în secţiile de votare speciale de pe malul drept al Nistrului au votat numai 2680 de alegători. În regiunea transnistreană, autorităţile separatiste au împiedicat pe tot parcursul zilei deplasarea cetăţenilor la secţiile de votare de pe malul drept al Nistrului. De menţionat că românii din stânga Nistrului reprezintă 40% din populaţia transnistreană. 

În unitatea teritorial-administrativă Găgăuzia, alegerile s-au desfăşurat în condiţii normale, prezentându-se la vot circa 51% din electoratul local. 

De remarcat că populaţia de la sate s-a prezentat la urne în proporţie mai mare decât cea de la oraşe. În localităţile rurale au votat în jur de 60%, în timp ce la oraşe aproximativ de 40% din totalul alegătorilor. 

*

La sufragiul de duminică, Partidul Comuniştilor a obţinut cele mai multe voturi, după centralizarea numărătorii buletinelor de vot fiind creditat cu 49,93% din sufragiile exprimate. 

Pe locul al doilea se situează Alianţa Braghiş (BEAB), a actualului premier Dumitru Braghiş, cu 13,39% din voturi, urmată de Partidul Popular Creştin Democrat (PPCD) cu 8,31% din sufragii - acestea fiind singurele formaţiuni care au depăşit pragul electoral necesar de 6% pentru a intra în Parlament. 

Partidul Renaşterii şi Concilierii (PRCM) al fostului preşedinte al Republicii Moldova, Mircea Snegur, se află sub pragul electoral de 6%, obţinând numai 5,72% din voturi. 

Alte formaţiuni politice care nu au depăşit pragul electoral sunt: Partidul Democrat din Moldova (PDM) – care a obţinut 5,05% din sufragii, Partidul Naţional Liberal – care a obţinut 2,83% şi Partidul Social - Democrat din Moldova (PSDM) – care a obţinut 2,49%. 

Aceste rezultate confirmă faptul că viitorul legislativ al Republicii Moldova va fi unul cu o majoritate parlamentară comunistă. De remarcat că singura formaţiune de dreapta care va face parte din noul parlament de la Chişinău este PPCD, condus de Iurie Roşca, al cărui succes în alegeri se pare că se datorează, potrivit analiştilor politici, campaniei anticorupţie pe care a dus-o în ultimii ani.

 

2. Semnarea Tratatului European de la Nisa 

Miniştrii de externe din ţările membre ale Uniunii Europene au semnat, luni 27 februarie a.c., Tratatul de la Nisa, care prevede reforma instituţiilor europene şi deschide calea lărgirii prin admiterea în Uniune a încă 12 noi state membre, cel mai devreme din anul 2004, conform preşedinţiei europene. 

“Este un Tratat coerent şi echilibrat”, a declarat preşedintele francez, Jacques Chirac, prezent la ceremonia de semnare a amintitului document, al cărui text a fost negociat la Nisa, în perioada 7-11 decembrie 2000, în cadrul celui mai lung summit din istoria UE. 

“Deoarece, ca orice acord european reprezintă rezultatul unui compromis, el nu răspunde, bineînţeles, ambiţiilor unora...însă, este cel mai bun tratat posibil, ţinând cont de constrângerile care existau, şi el va permite Europei de mâine să continue să funcţioneze cu eficacitate”, a adăugat şeful statului francez. 

Prezent, de asemenea, la Nisa, premierul francez, Lionel Jospin, a anunţat că guvernul pe care îl conduce “va angaja luna viitoare procedura necesară ratificării Tratatului de la Nisa de către Parlamentul European”. 

Prim-ministrul suedez, Goran Persson, a cărui ţară asigură preşedinţia semestrială a UE, şi-a exprimat satistacţia în legătură cu semnarea Tratatului de la Nisa, pe care l-a apreciat drept “un document istoric”, ce înlătură “ultimele obstacole din calea lărgirii organizaţiei paneuropene”. 

“Pentru a face loc la masa Uniunii a încă 12 invitaţi, fiecare a trebuit să se restrângă puţin”, a apreciat preşedintele Parlamentului European, Nicole Fontaine, care urmează să îşi dea avizul asupra Tratatului de la Nisa. 

“În pofida tuturor greutăţilor, însă, se poate spune că Tratatul conţine mecanisme solide şi capabile să primească ţările candidate”, a subliniat preşedintele Comisiei Europene, Romano Prodi.

 

3. Dialogul dintre NATO şi Rusia privind extinderea Alianţei

 

“Extinderea NATO rămîne un subiect controversat şi dificil în dialogul dintre Alianţă şi Rusia”, a afirmat, miercuri, al Moscova, secretarul general al NATO, George Robertson, într-un discurs rostit la Institutul de Stat pentru Studiul Relaţiilor Internaţionale din Moscova la 21 februarie a.c. 

“Extinderea NATO a fost într-adevăr un subiect controversat în discuţia deschisă şi sinceră pe care am avut-o cu liderii ruşi”, a declarat G. Robertson. 

Secretarul general NATO a pledat pentru extinderea Alianţei, subliniind interesul acordat dialogului cu Rusia. “Lărgirea NATO nu este un subiect uşor. De aceea am şi depus eforturi pentru admiterea Cehiei, Ungariei şi Poloniei acum doi ani. Şi de aceea vom acorda atenţie punctului de vedere al Rusiei, şi nu îl vom nesocoti. Dacă ar fi să citez din Actul Fondator NATO-Rusia, Alianţa nu mai este considerată un duşman al Rusiei, şi dacă Rusia a intrat într-un parteneriat privilegiat cu Alianţa, atunci cum poate fi extinderea un pericol pentru securitatea naţională a Rusiei, aşa cum scrie încă în noul său Concept de Securitate Naţională ?”. 

“Dacă ar fi să reamintim numeroasele documente OSCE semnate de Rusia, prin care fiecare stat suveran din Europa are drepturi egale să îşi aleagă singur sistemul de securitate din care vrea să facă parte, atunci cum se face că implementarea acestui principiu violează interesele de securitate ale Rusiei?” a mai afirmat G. Robertson.

Acesta a negat că orice continuare a extinderii NATO ar duce la reîmpărţirea Europei. “Dacă ar fi aşa, atunci Planul de Acţiune pentru Aderare (MAP) ar trebui să fie considerat lada de gunoi a istoriei. De fapt, este exact invers. Extinderea NATO, la fel ca cea a UE - pe care Rusia o abordează cu mai mare relaxare -, urmează raţionamentul de după Războiul Rece care transcende şi face perimate liniile de demarcaţie care au divizat continentul”. 

Secretarul General al NATO a afirmat cu aceeaşi ocazie că Rusia percepe NATO ca un bloc predominant militar, care “se apropie cu infrastructura sa militară de graniţele Rusiei”, ceea ce, susţine Robertson, “nu este cazul”. Afirmaţia este susţinută de “cei trei NU” (nu există intenţii, planuri şi motive pentru amplasarea armelor nucleare pe teritoriul noilor membrii) din Actul Fondator NATO-Rusia, care, potrivit secretarului general NATO, “rămâne un angajament încă valid”. NATO urmăreşte mai degrabă ca noii admişi să reuşească să îndeplinească criteriile de interoperabilitate, integrare şi întărire a capacităţilor proprii de apărare, decât să le asigure securitatea prin disclocarea de trupe pe teritoriul lor. 

“După prima extindere a NATO, nu se poate spune că au fost înregistrate obstacole în cooperarea dintre Polonia şi zona Kaliningrad sau că relaţiile dintre Rusia şi Polonia au fost afectate”, a precizat G. Robertson, adăugând că preşedintele Putin chiar a subliniat că relaţiile dintre cele două state sunt un exemplu de progres. 

“Statele care vor să adere la NATO ştiu prea bine că intrând în NATO nu îşi părăsesc vecinii. Ele vor continua să aibă relaţii politice şi economice puternice cu Rusia”, a mai declarat G. Robertson, adăugând că extinderea nu este “un joc cu sumă zero în care NATO câştigă şi Rusia pierde”, pentru că arhitectura de securitate a continentului este foarte complexă şi “Rusia însăşi trebuie să îşi definească gradul în care vrea să se implice în sistemul european de securitate. Rusia ar putea chiar să decidă într-o zi să ceară să devină membru NATO”. George Robertson a precizat că nu a exclus niciodată această posibilitate.

 

4. Misiuni americane de pace în Orientul Mijlociu 

Aflat în vizită în Egipt, secretarul de Stat american, Colin Powell, a declarat, sâmbătă 24 februarie a.c., că sancţiunile Naţiunilor Unite împotriva Irakului trebuie “reexaminate în mod constant”, pentru ca ele să nu afecteze poporul irakian. 

“Noi am avut multe discuţii despre natura sancţiunilor, despre faptul că ele există nu pentru a afecta poporul irakian, ci pentru a păstra sub control ambiţiile lui Saddam Hussein de dezvoltare a armelor de distrugere în masă. Trebuie să ne revizuim politica în mod constant şi să reexaminăm aceste sancţiuni pentru ca ele să urmeze acest scop”, a declarat Powell, în timpul unei conferinţe de presă comune cu omologul său egiptean Amr Mussa. 

“Sancţiunile nu reprezintă un lucru cu care vrem să trăim veşnic”, a declarat C. Powell. Şeful diplomaţiei egiptene a afirmat că ţara sa nu acceptă situaţia irakiană ca o “situaţie care stagnează”, iar aceasta ar trebui să fie “în permanenţă supusă revizuirii”. 

Oficialii americani cer aplicarea Rezoluţiei 1284 adoptate de Consiliul de Securitate al ONU la sfârşitul anului 1999, pe care Irakul o refuză şi care stipulează suspendarea, pe o perioadă de 120 de zile, a embargoului irakian în cazul în care Irakul cooperează cu noul organism al ONU, însărcinat cu dezarmarea sa.

*

În timpul vizitei efectuate în Israel, secretarul de stat al SUA, Colin Powell, şi premierul israelian ales, Ariel Sharon, au pledat - în cadrul unei conferinţe de presă comune ce a avut loc duminică 25 februarie a.c., la Ierusalim - pentru încetarea violenţelor israeliano-palestiniene. 

Ariel Sharon a declarat că este pregătit să continue negocierile de pace cu palestinienii numai dacă încetează violenţa. “Am insistat asupra faptului că Autoritatea Naţională Palestiniană trebuie să acţioneze pentru a pune capăt actelor de teroare”, a spus Ariel Sharon. Noul premier israelian a estimat că diminuarea acestora i-ar permite Israelului să aibă “relaţii mai bune” cu ANP. 

La rândul său, Colin Powell a adresat israelienilor şi palestinienilor apelul de a pune capăt violenţei şi a estimat că preşedintele SUA, George W.Bush, va juca un “rol important” în procesul de pace. Secretarul de stat al SUA a estimat că cele două părţi trebuie să acţioneze pentru a se ieşi din ceea ce el a numit un “ciclu teribil unde violenţa antrenează contraviolenţa”.

*

Luni 26 februarie a.c., cu ocazia aniversării a zece ani de la eliberarea Kuwaitului de sub ocupaţia irakiană, Secretarul de Stat american, Colin Powell, şi-a luat angajamentul de “a apăra emiratul de orice formă de rău”. 

Colin Powell a afirmat că a venit în Kuwait, împreună cu ceilalţi învingători în Războiul din Golf (ianuarie-februarie 1991), “pentru a reînnoi angajamentul că răul nu va prospera, că libertatea se va dezvolta în această parte a lumii şi că eroii celebraţi nu au murit în zadar”. Colin Powell, care a sosit duminică seară în Kuwait, în cadrul primului său turneu în Orientul Mijlociu, a făcut aceste declaraţii în cursul unei ceremonii organizate în memoria celor 300 de soldaţi americani ucişi în timpul războiului din Golf. 

“Cauza noastră a fost şi rămâne nobilă şi ne-am reunit astăzi în calitate de membri ai unei coaliţii întotdeauna hotărâtă să facă faţă oricărei agresiuni”, a adăugat C. Powell, acuzând regimul de la Bagdad că pune în pericol “poporul şi copiii din Irak şi din întreaga regiune ameninţînd să refacă armata şi să fabrice arme de distrugere în masă”.

*

Colin Powell s-a întâlnit, luni 26 februarie a.c., cu preşedintele Siriei, Bashar al-Assad, în ultima etapă a turneului său din zonă.

Presa oficială siriană nota, la 25 februarie a.c., că secretarul de Stat american, Colin Powell, trebuie să-şi “focalizeze” atenţia asupra mijloacelor de stabilire a păcii în Orientul Mijlociu şi trebuie să-l ajute pe premierul israelian ales, Ariel Sharon, “să-şi extirpe ura faţă de pace”. 

“Prima realizare a echipei lui Bush trebuie să o reprezinte focalizarea atenţiei asupra mijloacelor de realizare a unei păci juste, durabile şi globale”, scrie “Sirya Times”. 

“Cea de-a doua realizare o reprezintă ajutorul acordat lui Ariel Sharon, care trebuie să-şi extirpe ura sa binecunoscută pentru pace”, scria ziarul, în ajunul vizitei lui Colin Powell la Damasc, în cadrul unui turneu regional. 

Cotidianul partidului Baas, aflat la putere în Siria, “Al-Baas” reiterează criticile sale faţă de implicarea americană în regiune, care plasează “Irakul în fruntea priorităţilor, în detrimentul chestiunii centrale care este conflictul israeliano-arab, Palestina şi criza procesului de pace”. “Problema în regiune rămâne politica israeliană care respinge principiile procesului de pace şi mai ales schimbul pace contra teritorii ocupate în 1967”, scrie cotidianul citat. “Sosirea criminalului de război şi a teroristului Ariel Sharon la putere în entitatea sionistă aduce germenii unei deflagraţii militare la scară largă în regiune, ale cărei consecinţe sunt dificil de prevăzut”, mai notează cotidianul “Al-Baas”. Ziarul reiterează apelul adresat SUA pentru ca aceasta să adopte “o politică echilibrată” între arabi şi israelieni. 

Cotidianul “Al-Saura” acuză Statele Unite şi Europa că permit Israelului să “transforme scena arabă în Holocaust” cu scopul de a scuza “păcatele şi complexele altora”, aluzie la persecutarea evreilor de către Germania nazistă. “Opţiunea pentru pace ne obligă să nu stăm cu braţele încrucişate şi să plătim pentru greşelile altora”, adaugă ziarul “Al-Saura”. 

Negocierile dintre Israel şi Siria sunt blocate din ianuarie 2000, partea siriană solicitând ca o condiţie prealabilă pentru reluarea lor ca Israelul să recunoască dreptul Siriei de a recupera platoul Golan, ocupat în 1967 de israelieni şi anexat în 1981.

 

 

5. Discuţii Rusia - Statele Unite privind problema apărării strategice 

Ministrul rus de Externe, Igor Ivanov, s-a întâlnit, sâmbătă 24 februarie a.c., cu omologul său american, secretarul de stat Colin Powell, pentru a discuta în primul rând controversata chestiune a proiectului american de scut antirachetă (NMD), cât şi propunerea rusă de sistem antirachetă pentru continentul european. 

Rusia şi Statele Unite vor înfiinţa grupuri de experţi însărcinaţi cu studierea chestiunii scuturilor antirachetă şi tratatelor cu privire la rachetele strategice, a informat un oficial al delegaţiei ruse care a participat la această întâlnire. 

Potrivit oficialului rus, două grupuri de experţi urmează să fie constituite pentru a studia “propunerea rusă şi planul american”, acesta nu a precizat, însă, modul de constituire a acestor grupuri, adăugând, în schimb, că grupurile vor fi însărcinate şi cu studiul tratatelor ABM, START, precum şi cu reducerea numărului de arme strategice. 

Rusia a propus, săptămâna trecută, ţărilor europene, studierea unui proiect de apărare antirachetă nestrategic, pentru întregul continent. 

Colin Powell a reiterat interesul american pentru planul rus. Preşedintele american, George W. Bush, a apreciat că acest plan propus de Rusia evidenţiază recunoaşterea de către Moscova a “ameninţării” reprezentate de “statele paria”, precum Irakul, Iranul sau Coreea de Nord. 

*

Alternativa rusă privind scutul antirachetă american 

 

Preşedintele rus, Vladimir Putin, a lansat la 20 februarie a.c. un apel către Europa şi NATO de a colabora cu Rusia la dezvoltarea unui sistem comun de apărare împotriva atacurilor cu rachete, prezentând un set de propuneri în acest sens secretarului general al Alianţei, Lordul George Robertson, care s-a aflat în vizită la Moscova.

Propunerile, care prevăd un sistem antirachetă mobil şi limitat, ce poate fi desfăşurat rapid şi îndreptat spre statul care lansează ameninţarea, constituie încă un pas în cadrul unei campanii diplomatice menite să convingă Europa şi SUA că pericolul pe care îl reprezintă aşa-numitele state infractoare poate fi îndepărtat prin eforturi militare comune şi limitate. Planul rus ar urma să servească drept alternativă la scutul antirachetă pe care doresc să-l instaleze SUA.

În debutul discuţiilor cu lordul Robertson, Vladimir Putin a avertizat că, în pofida asigurărilor NATO că nu consideră Rusia adversara sa, tendinţa de a prezenta Rusia drept un “imperiu al răului în relaţiile internaţionale” poate duce la dispariţia încrederii, ceea ce ar atrage inevitabil reluarea cursei înarmărilor. Remarca preşedintelui rus poate fi interpretată ca o replică la afirmaţia făcută într-un interviu acordat unui cotidian francez de consilierul SUA pentru securitate naţională, Condoleezza Rice, potrivit căreia Rusia reprezintă o ameninţare pentru Occident în general şi pentru aliaţii europeni în particular. Termenul de “imperiu al răului” era utilizat de fostul preşedinte american Reagan pentru a desemna fosta URSS.

Secretarul general al NATO a acceptat politicos propunerile ruse, ce nu au fost încă date publicităţii, afirmând că vor fi analizate la Bruxelles cu cea mai mare seriozitate. Potrivit unor oficialităţi ruse, planul prezintă mai detaliat conceptul expus anul trecut de preşedintele Putin privind un sistem de apărare “non-strategic” faţă de atacuri din partea unor state ca Irakul, Iranul sau Coreea de Nord. Potrivit altor experţi, el propune elaborarea unui sistem antirachetă testat iniţial de SUA în războiul din Golf, apreciindu-se că Rusia lucrează la un tip avansat de interceptoare de rachete, similare rachetelor Patriot care au doborât Scud-urile irakiene. 

Unii diplomaţi occidentali, amintind că planul nu diferă prea mult de alte propuneri din trecut ale guvernului rus, au afirmat, în schimb, că noul plan constituie în primul rând o încercare de a obţine o victorie diplomatică prin prelungirea dezbaterii asupra scutului antirachetă al SUA, pe fondul opiniilor divizate de pe plan mondial în ce priveşte oportunitatea instalării sale. Noul proiect rus nu ar depăşi ca valoare 60 miliarde dolari şi ar fi non-strategic, cu alte cuvinte nu ar încălca Tratatul privind limitarea sistemelor de apărare antirachetă (ABM) din 1972.

Rusia se opune instalării sistemului american antirachetă, subliniind că ar încălca tratatul ABM. În general, Rusia a infirmat argumentele SUA privind existenţa unei ameninţări de atacuri cu rachete din partea unor state infractoare şi consideră că proiectul american urmăreşte dobândirea în mod unilateral de către SUA a invulnerabilităţii strategice.

Dacă acum un an Rusia avertiza NATO că SUA aduc argumente false şi că încălcarea tratatului ABM va avea consecinţe grave, acum ruşii par să accepte că pericolele menţionate există şi sunt dispuşi să le aducă în discuţie. Ministrul Sergheev a lansat, totodată, un apel la organizarea unei întâlniri la nivel de experţi pentru a stabili în ce măsură Europa este ameninţată de rachete ale unor state infractoare şi cum pot construi Rusia şi Europa un sistem mobil de apărare împotriva lor.

Potrivit unei surse din cadrul Alianţei, proiectul rus nu va satisface dorinţa SUA de a instala un sistem capabil să distrugă rachete intercontinentale în spaţiu. Dar dacă SUA şi Rusia vor reuşi să dialogheze, europenii au de ce să se teamă de o cursă a înarmărilor. Totodată, o înţelegere ruso-americană de a amenda ABM nu va fi de natură să risipească temerile Chinei că forţa sa nucleară mult mai redusă va fi obturată de scutul antirachetă occidental. Deocamdată, ministrul american al Apărării, Donald Rumsfeld, a renunţat la adjectivul “naţional” din denumirea proiectului antirachetă al SUA, termen considerat de unii diplomaţi drept “paranoic”. 

 

6. Summit-ul ţărilor membre ale Procesului de Cooperare din Europa de Sud-Est 

 

Violenţa din sudul Serbiei şi din provincia sârbă Kosovo şi posibilitatea ca ea să destabilizeze regiunea Balcanilor au reprezentant tema centrală a summit-ului ţărilor membre ale Procesului de Cooperare din Europa de Sud-Est, desfăşurat vineri 23 februarie a.c., la Skopje. 

Prezent la reuniune, comisarul european pentru relaţii externe, Chris Patten, a condamnat atacurile teroriste din provincia Kosovo şi din sudul Serbiei, atribuite etnicilor albanezi membri ai Armatei de Eliberare din Preşevo, Medvedja şi Buianovac (UCPMB). Oficialul european a apreciat că extremiştii albanezi au recurs la ceea ce el a numit “epurare etnică”, victima acesteia fiind minoritatea sârbă din regiune. Totodată, Chris Patten a subliniat că singura cale de soluţionare a situaţiei din valea Preşevo, situată în sudul Serbiei, este cea a dialogului. 

Preşedintele Fostei Republici Iugoslave a Macedonei (FYROM), Boris Trajkovski, a lansat un apel la dialog, subliniind că “violenţa şi grupările teroriste armate pun în pericol stabilitatea RF Iugoslavia şi a întregii regiuni a Balcanilor”. 

În cursul reuniunii de la Skopje, preşedintele RFI, Voislav Koştuniţa, s-a pronunţat în favoarea adoptării de către comunitatea internaţională a unor “măsuri energice” pentru a preveni izbucnirea unui alt conflict în Balcani. Dintre aceste măsuri, şeful statului a amintit reducerea lăţimii zonei de securitate din sudul Serbiei (care în prezent măsoară 5 kilometri), revenirea refugiaţilor sârbi în provincia Kosovo, condamnarea terorismului şi cooperarea mai intensă între autorităţile locale şi Administraţia interimară a ONU în Kosovo. 

La rândul său, premierul albanez, Ilir Meta, şi-a exprimat sprijinul faţă de iniţiativele politice menite să stabilizeze situaţia în regiunea văii Preşevo, pledând pentru integrarea etnicilor albanezi în societate. 

 

7. Raportul anual al ONU privind consumul de droguri în lume

În Raportul pe anul 2000 întocmit de Organul Internaţional de Control în domeniul Stupefiantelor (OICS) al ONU, dat publicităţii la Viena, la data de 20 februarie a.c., se vorbeşte, în privinţa Europei, de o creştere continuă a ofertei şi cererii de cocaină şi de alte droguri sintetice.

“Europa continuă să aprovizioneze din abudenţă pieţele ilicite europene şi mondiale cu anfetamine, care continuă să fie - în principal - fabricate în ţările Europei Occidentale”, se arată în raport. Aceste substanţe sunt, de asemenea, produse clandestin în ţări din Europa de Est, Rusia, în alte state membre ale Comunităţii Statelor Independente şi în ţările baltice, se precizează în raport.

“Au fost luate doar puţine măsuri de prevenire a abuzului de droguri sintetice”, se precizează în raportul OICS, care îi reproşează Europei Occidentale faptul că a axat “dezbaterea” pe mijloacele vizând reducerea riscurilor, mai degrabă decât a cererii. Acest organism critică îndeosebi programele europene de informare a toxicomanilor cu privire la modalităţile de a consuma fără riscuri stupefiante, care “nu pot înlocui o strategie naţională globală de reducere a cererii”.

Consumul de cocaină s-a dezvoltat şi el, în ultimii ani, în Europa, înregistrând “o tendinţă de creştere în Belgia, Franţa, Grecia, Luxemburg, Olanda, Marea Britanie şi Suedia”. Cererea de cocaină a crescut şi în Europa de Est, unde cantităţile confiscate au scăzut însă în 1999. Ţările din zonă sunt încă utilizate - în principal - ca “puncte de tranzit” şi “pentru stocarea heroinei şi cocainei destinate Europei de Vest”, unde acestea ajung luând drumul Balcanilor. Pe această rută, “Albania este singura ţară din Europa ce nu a semnat nici unul dintre tratatele internaţionale privind controlul drogurilor”, se adaugă în raportul OICS.

Cu toate acestea, “Spania rămâne principala punte spre Europa pentru cocaina de provenienţă sud-americană”, raportul adăugând că, “se constată o creştere anuală medie de 15% a cantităţilor de cocaină confiscate pe această rută”.

Chiar dacă abuzul de canabis “pare să se fi stabilizat în majoritatea ţărilor europene”, acest drog constituie încă, potrivit OICS, “obiectul celui mai considerabil trafic din Europa”.

Olanda şi Elveţia sunt pe cale să devină importanţi furnizori de canabis, apreciază cu îngrijorare OICS, care adresează un apel guvernelor acestor ţări pentru “a lua măsurile corective ce se impun”. Raportul OICS menţionează faptul că, în cea de-a doua ţară, “cultura şi comerţul de canabis au devenit, de fapt, un sector de activitate deloc neglijabil, aparţinând de zona cenuşie”. Organismul ONU trage un semnal de alarmă în privinţa faptului că Elveţia studiază o liberalizare mai avansată în domeniu, “cum ar fi o dezincriminare generală a cultivării şi comerţului de canabis”, care ar fi “nu doar contrară dispoziţiilor Convenţiei din 1961, ci şi de natură să agraveze problema, în loc să o soluţioneze”. În această ţară, legea referitoare la droguri este în curs de modificare. Guvernul elveţian urmează să publice - până în primăvară - un proiect de lege ce va trebui aprobat de cele două Camere ale Parlamentului, înainte de a fi, eventual, supus unui referendum. Potrivit unei prime consultări efectuate în 1999, elveţienii ar fi în favoarea unei liberalizări complete a consumului de canabis în scopuri personale. În prezent, consumul acestui drog este interzis, fumătorii riscând, totuşi, doar o amendă de 100 de franci elveţieni. În schimb, sunt permise cultura şi consumul de cânepă indiană în scopuri personale, dacă THC - substanţa activă - nu depăşeşte o concentraţie de 0,3%. Din totalul populaţiei elveţiene, 7 milioane de persoane, circa 600.000 au consumat deja droguri. OICS arată în raportul său că se teme de “consecinţele pe care politica elveţiană referitoare la canabis le-ar putea avea pe termen lung şi de pericolul pe care l-ar putea reprezenta un trafic considerabil de produse pe bază de canabis, provenind din Elveţia, precum şi turismul legat de droguri”.

În 1999, “în Europa au fost confiscate aproximativ 512 tone de răşină de canabis şi peste 81 de tone de frunze de canabis”, arată OICS, precizând faptul că Marocul rămâne “principalul furnizor de răşină de canabis”, iar Albania, “una dintre principalele surse de frunze de canabis”. OICS declară că este îngrijorat de culturile ascunse de canabis, care “se dezvoltă neîncetat în Europa de Vest, îndeosebi pentru că seminţele şi accesoriile cerute de această cultură continuă să fie vândute prin intermediul Internet-ului”.

“Internet-ul este tot mai mult utilizat pentru traficul on line, căci el pare să asigure un acces comod la substanţe puse sub control”, se mai apreciază în raportul OICS. Organismul ONU este îngrijorat “de faptul că unele farmacii on line furnizează ilegal medicamente ce se vând doar pe bază de reţetă inclusiv substanţe plasate sub control internaţional - unei clientele răspândite în lumea întreagă, fără a le cere solicitanţilor să prezinte reţetele cerute în mod normal”. Circa 600 milioane de persoane utilizează Internet-ul în lume, şi această cifră nu poate decât să crească, aminteşte OICS, care consideră că este “imperativă instituirea - la nivel regional şi internaţional - a unor măsuri de control eficiente”. Fără a pune sub semnul întrebării principiul vânzării medicamentelor pe reţea, şi precizând că “problema nu ţine de comerţul pe Internet în sine”, OICS consideră că “societăţile ce operează ilegal pe reţea sunt pe deplin conştiente de caracterul ilicit al operaţiunilor lor, dar că acestea ştiu că, din cauza numărului mare de trimiteri internaţionale, doar o mică parte dintre acestea riscă să fie detectată”. OICS dă, în special, ca exemplu, SUA şi Thailanda, în ceea ce priveşte detectarea şi închiderea unor farmacii on- line instalate în cea din urmă ţară, care alimentau - în primul rând - piaţa americană.

În raportul amintit, se arată că occidentalii consumă - în cea mai deplină legalitate - prea multe droguri pentru soluţionarea problemelor lor de insomnie, anxietate, obezitate, ca şi pentru combaterea durerilor.

OICS, care veghează la aplicarea tratatelor internaţionale în materie de droguri, a constatat – cu îngrijorare - că aceste medicamente, uneori “indispensabile în scopuri medicale”, lipsesc în restul lumii. “Lumea este prea inegală, în momentul suferinţei”, a spus Hamid Ghodse, preşedintele OICS, în cursul unei conferinţe de presă organizate în ziua publicării raportului. El a amintit faptul că 80% din medicamentele împotriva durerilor, administrate în special în cazul cancerelor, sunt “utilizate în zece ţări”, în vreme ce restului planetei îi revin doar cele 20 de procente rămase.

Organismul internaţional “a tras un semnal de alarmă” în privinţa recurgerii la substanţe psihoactive (barbiturice, amfetamine şi benzodiazepine), care “devine o practică tot mai curentă pentru tratarea problemelor sociale”. OICS lansează un avertisment “în privinţa problemei crescânde pe care o reprezintă supraconsumul de produse plasate sub control (stupefiante şi substanţe psihotrope), lucru de care se fac răspunzători mai mulţi factori: autorităţile guvernametale, profesioniştii din domeniul sanitar, societăţile farmaceutice şi consumatorii înşişi, adică pacienţii”. Organismul ONU deplânge faptul că, recurgând masiv la aceste produse, “sunt avantajate soluţii ce constituie doar expediente, în timp ce efectele negative pe termen lung sunt adesea neluate în seamă”. Potrivit OICS, aceste preparate nu pot trata cauzele răului, căci “în cursul ultimelor decenii nu s-au înregistrat deloc progrese pe plan ştiinţific, în cunoaşterea proceselor fiziologice care stau la baza unor probleme cum ar fi obezitatea si tulburările de atenţie”.

De asemenea, OICS le cere guvernelor occidentale “să instituie mecanisme eficiente în materie de telemedicină şi de prescripţii medicale pe Internet, care deschid noi perspective, dar prezintă şi riscuri inevitabile”.

În raport, OICS notează că acest flagel este tot mai mare şi în majoritatea ţărilor din Africa, unde “creşte numărul femeilor şi copiilor ce iau droguri” şi “scade vârsta iniţierii în domeniul consumului drogurilor”.

În raportul său, OICS constată că “drogul cel mai popular, de care se abuzează cel mai adesea în Canada, SUA şi Mexic rămâne canabisul”, şi consideră că sancţiunile nu sunt suficient de severe. Organismul îşi exprimă satisfacţia pentru faptul că Statele Unite ale Americii au iniţiat studii ştiinţifice cu privire la impactul drogurilor psihoactive prescrise tot mai frecvent copiilor cu vârste mai mici de şase ani, îndeosebi pentru tulburările de atenţie. Tinerii americani se îndreaptă tot mai des spre droguri aşa-numite “slabe”, cum ar fi canabisul şi ecstasy, în detrimentul heroinei şi cocainei, se mai arată în raportul amintit. “Abuzul de MDMA (ecstasy) provenind din Europa de Vest este în creştere în rândul tinerilor nord-americani”. De asemenea, la nivel global, consumul de heroină a scăzut în ţările Americii de Nord. 

În America Latină, OICS citează Bolivia şi Columbia pentru eforturile lor antidrog, şi critică America Centrală pentru insuficienţa sistemelor de detecţie a unor compuşi de bază ce servesc la fabricarea cocainei. America de Sud continuă să fie o importantă sursă productivă de droguri, exportând tot mai mult în Europa şi în America de Nord.

În Orientul Mijlociu, Iranul situat pe două rute ale drogurilor este ţara ce suferă cel mai mult în lume de pe urma traficului de droguri provenind din Afghanistan şi a toxicomaniei, “în pofida eforturilor de combatere, desfăşurate în această ţară”. “Republica Islamică Iran reprezintă 80% din cantităţile totale de opiu interceptate şi 90% din cantităţile totale de morfină capturate în lume”, se mai arată în raport. Şi cantităţile de heroină interceptate în Iran sunt cele mai mari ce au fost semnalate în ultimul timp în ţările Asiei occidentale. Zona Orientului Mijlociu este şi ea afectată de contrabanda şi de abuzul de substanţe stimulente: astfel, “în 1999, au fost semnalate capturi importante de ecstasy, în Israel, şi de amfetamină, în Arabia Saudită; în Turcia şi în întreaga Asie de Sud-Est a fost înregistrată, de asemenea, o creştere a consumului de asemenea substanţe”. 

Raportul apreciază consolidarea cooperării regionale în domeniul combaterii traficului de droguri.

 

8. FBI confruntat cu o gravă problemă de spionaj 

Timp de peste 15 ani, a păcălit pe toată lumea – pe apropiaţii săi, pe colegii de la FBI şi chiar contactele sale ruse, care nu i-au cunoscut până acum identitatea: Robert Hanssen, inculpat, marţi 21 februarie a.c., pentru spionaj, era spionul perfect, o “cârtiţă” mai presus de orice bănuială. 

Pentru Moscova sovietică, apoi rusă, el era “B”, un spion anonim, care timp de 15 ani le-a transmis secrete din domeniul apărării, numele agenţilor dubli şi metodele de supraveghere folosite de Statele Unite în activităţile de contraspionaj. 

Pentru americani, era un exemplu de cap de familie. Cu o înfăţişare elegantă, fără strălucire, dar amabil şi surâzător, Robert Hanssen ducea o viaţă obişnuită, mai degrabă convenţională, într-o casă sobră şi tradiţională, la o periferie a Washingtonului, în Virginia.

În ceea ce-l priveşte, îşi spunea “Ramon” pe numele de cod, după numele spionului care a fost la originea celui mai grav caz de spionaj din istoria FBI-ului. 

Căsătorit şi tată a şase copii, religios practicant, Robert Hanssen, în vîrstă de 56 de ani, avea profilul ideal de agent pe deplin devotat ţării sale, după 27 de ani de carieră exemplară de contraspionaj în cadrul Biroului Federal de Investigaţii. “Unul dintre ai noştri”, după cum a spus despre el procurorul general (care are rang de ministru al Justiţiei), John Ashcroft, ca pentru a sublinia mai bine durerea trădării. 

Născut la 18 aprilie 1944, la Chicago, Illinois, Hanssen obţine diplomă de expert-contabil şi învaţă ruseşte. După ce a lucrat o vreme la secţia financiară a poliţiei din Chicago, a intrat în FBI în 1976. La New York, în 1985, conduce divizia de informaţii a FBI-ului local, unde este însărcinat în mod special cu supravegherea activităţilor misiunii diplomatice ruse la ONU. Este momentul culminant... La 4 octombrie 1985, trimite o scrisoare anonimă unui ofiţer KGB aflat la post la ambasada sovietică de la Washington: “Dragă dle Şerkaşin, în câteva zile vă voi trimite o cutie cu documente (...) unele sunt extrem de sensibile (...) Cred că sunt suficiente pentru a merita 100.000 de dolari”. Ca o dovadă a credibilităţii sale, el a dat numele a trei spioni sovietici aflaţi în misiune în Statele Unite şi recrutaţi ca agenţi dubli de către serviciile secrete americane. 

“Contactele sale ruse nu l-au văzut niciodată şi nici măcar nu-i ştiau numele”, a declarat şeful FBI, Louis Freeh, adăugând că Moscova a aflat, fără îndoială, despre adevărata lui identitate abia marţi. 

A fost Hanssen motivat de perspectiva cîştigului material? Cei 100.000 de dolari n-au fost decât un acconto. În 15 ani, spionul american va câştiga în total 1,4 milioane de dolari, 600.000 bani lichizi, iar 800.000 într-un cont bancar blocat la Moscova. El a sugerat, de asemenea, plăţi în diamante şi a cerut protectorilor săi să prevadă un plan pentru a-i permite să părăsească Statele Unite în cazul în care lucrurile s-ar schimba în rău. 

Timp de 15 ani, “B”, alias Ramon, alias Hanssen, nu a avut motive de nelinişte. Într-o scrisoare de anul trecut trimisă contactului său rus, acest spion mai puţin obişnuit dădea o cheie stranie referitoare la motivaţia sa: “Am decis să urmez această cale când aveam 14 ani. Tocmai citisem cartea lui Philby”. Harold "Kim" Philby, celebrul agent dublu britanic care a activat după război, motivat de convingerile sale marxiste şi de ura faţă de Occident, a dezvăluit Moscovei secrete până la fuga sa în Est, în 1963.

Acuzaţiile de spionaj în beneficiul Rusiei care planează asupra agentului FBI Robert Hanssen “sunt extrem de serioase şi produc îngrijorări profunde”, a declarat preşedintele american George W. Bush. “Ele ne amintesc că trăim într-o lume periculoasă”, a adăugat preşedintele, dând asigurări că toţi trădătorii de patrie vor fi aduşi în faţa justiţiei. 

Procurorul general, John Ashcroft, a apreciat că arestarea lui Hanssen a pus capăt unei “foarte grave atingeri aduse securităţii Statelor Unite”. “FBI a făcut o treabă minunată pentru descoperirea acestei afaceri”, a declarat, cu satisfacţie, secretarul de Stat american Colin Powell. Potrivit cotidianului “USA Today”, Robert Hanssen intrase, la începutul anilor '90, în fişierele informatice ale biroului rus de contraspionaj, un gest pe care el însuşi îl prezentase în acea perioadă ca pe o demonstraţie a “vulnerabilităţii sistemului”. Responsabilii serviciilor de informaţii se întreabă acum în legătură cu adevăratele motivaţii ale lui Hanssen.

Întrebat cum a putut el acţiona atît de mult timp fără a fi descoperit, după ce a trecut, de mai multe ori, testul cu detectorul de minciuni, Freeh a afirmat că ancheta a fost cu atât mai dificilă cu cât Hanssen avea cunoştinţă de metodele de contraspionaj. Era un agent foarte experimentat şi foarte rafinat, care se folosea de “o comunicare codificată, întâlniri secrete şi alte tehnici clandestine, specifice în activităţile sale de spionaj”, a mai afirmat directorul FBI.

Robert Philip Hanssen a fost inculpat sub acuzaţia că, în octombrie 1985, a comunicat sovieticilor numele a doi agenţi dubli ai KGB care lucrau pentru Statele Unite, precum şi că a transmis Moscovei, în 1989, informaţii ultrasecrete din domeniul apărării. 

Dacă va fi găsit vinovat, Hanssen este pasibil de pedeapsa cu moartea pentru fiecare dintre cele două capete de acuzare. 

